CELEX: C2004/179/08
Language: fi
Date: 2004-07-10 00:00:00
Title: Asia C-195/04: Euroopan yhteisöjen komission 29.4.2004 Suomen tasavaltaa vastaan nostama kanne

10.7.2004   
            
            
               FI
            
            
               Euroopan unionin virallinen lehti
            
            
               C 179/4
            
         Euroopan yhteisöjen komission 29.4.2004 Suomen tasavaltaa vastaan nostama kanne
   (Asia C-195/04)
   (2004/C 179/08)
   Euroopan yhteisöjen komissio on nostanut 29.4.2004 Euroopan yhteisöjen tuomioistuimessa kanteen Suomen tasavaltaa vastaan. Kantajan asiamiehinä ovat K. Wiedner ja M. Huttunen, prosessiosoite Luxemburgissa.
   Euroopan yhteisöjen komissio vaatii, että yhteisöjen tuomioistuin
   
               1)
            
            
               toteaa, että Suomen tasavalta on jättänyt täyttämättä EY:n perustamissopimuksen 28 artiklan mukaiset velvollisuutensa, koska Senaatti-kiinteistöt on suurkeittiölaitehankinnassaan rikkonut EY:n perustamissopimuksen perustavanlaatuisia oikeussääntöjä ja erityisesti syrjimättömyyden periaatetta, johon sisältyy velvollisuus avoimuuteen sekä
            
         
               2)
            
            
               velvoittaa Suomen tasavallan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Vaikka yhteisön julkisia hankintoja koskevat direktiivit eivät sovellukaan hankintoihin, joiden arvo alittaa niiden soveltamiskynnyksen, EY:n perustamissopimuksen perustavanlaatuisia oikeussääntöjä ja erityisesti syrjimättömyyden periaatetta, johon sisältyy velvollisuus avoimuuteen, on noudatettava.
   Yhteisöjen tuomioistuin on katsonut, että vaikkakin tietyt julkisia hankintoja koskevat sopimukset jäävät hankintadirektiivien soveltamisalan ulkopuolelle, niitä tekevien hankintaviranomaisten on kuitenkin noudatettava perustamissopimuksen perustavanlaatuisia oikeussääntöjä. Vaikka yhteisöjen lainsäätäjä onkin katsonut, että julkisia hankintoja koskevissa direktiiveissä säädettyjä yksityiskohtaisia menettelyjä ei pidetä soveltuvina sellaisiin julkisiin hankintoihin, jotka alittavat ao. säännösten mukaiset kynnysarvot, ei tämä kuitenkaan yksin merkitse sitä, etteivätkö tällaiset hankintasopimukset kuuluisi yhteisön oikeussääntöjen soveltamisalaan.
   Oikeuskäytäntö osoittaa selkeästi, että hankinnasta on ilmoitettava asianmukaisessa laajuudessa ja että tätä avoimuusvelvollisuutta on noudatettava myös niissä hankinnoissa, joiden arvioidut arvot jäävät EY:n hankintadirektiivien soveltamiskynnyksen alapuolelle.